b'\n_START_ARTICLE_\nPle\xc4\x8dnikova hi\xc5\xa1a, Ljubljana\n_START_SECTION_\nOpis\n_START_PARAGRAPH_\nPrvo hi\xc5\xa1o na Korunovi ulici je leta 1915 kupil Ple\xc4\x8dnikov brat Andrej, ki je bil duhovnik. Takrat je bil Jo\xc5\xbee Ple\xc4\x8dnik profesor na Umetni\xc5\xa1ko-obrtni \xc5\xa1oli v Pragi. V to hi\xc5\xa1o se je naselil leta 1921, ko je postal profesor v novoustanovljenem oddelku za arhitekturo Tehni\xc4\x8dne fakultete v Ljubljani. \xc5\xbde kmalu po vselitvi je na\xc4\x8drtoval prenovo trnovske hi\xc5\xa1e, ki bi morala postati domovanje vseh Ple\xc4\x8dnikov, Jo\xc5\xbeeta, obeh bratov in sestre z dru\xc5\xbeino. Za vse je predvidel lo\xc4\x8dene bivalne prostore in skupno kuhinjo z jedilnico, kjer naj bi se sre\xc4\x8devali. Projekt je Ple\xc4\x8dnik sicer uresni\xc4\x8dil, a je v hi\xc5\xa1i ve\xc4\x8dino \xc4\x8dasa prebival sam._NEWLINE_Obe starej\xc5\xa1i hi\xc5\xa1i ob Korunovi ulici sta po obnovi preurejeni v informacijski center, \xc5\xa1tudijsko sredi\xc5\xa1\xc4\x8de oboje v pritli\xc4\x8dju ter del razstavnih prostorov tako v pritli\xc4\x8dju kot na podstre\xc5\xa1ju. Prizidki, ki jih je Ple\xc4\x8dnih gradil v ve\xc4\x8d fazah: v letih 1923\xe2\x80\x931925 je na zahodni strani dozidal valjasti prizidek, po dokupu sosednje hi\xc5\xa1e z velikim vrtom leta 1928 pa na ju\xc5\xbeni strani \xc5\xa1e zimski vrt. Svojo risalnico je na\xc4\x8drtoval v ve\xc4\x8djem okroglem prostoru v nadstropju stolpa, kjer so velika okna s pogledom na vrt. V sobi je poleg risalne mize in domiselno in funkcionalno izdelanih omar tudi postelja, v sosednjem prostoru pa kopalnica. Za sprejem obiskovalcev je uporabljal zelo skromen kabinet. V pritli\xc4\x8dju starej\xc5\xa1ega dela je kuhinja z jedilnico ter manj\xc5\xa1a delovna soba. V prizidanem zimskem vrtu je Ple\xc4\x8dnik prezimoval svoje rastline._NEWLINE_V domu Jo\xc5\xbeeta Ple\xc4\x8dnika so razstavljeni ohranjeni izvirni umetnikovi prostori z opremo, osebni predmeti, glinasti, mav\xc4\x8dni in leseni modeli razli\xc4\x8dnih projektov, Ple\xc4\x8dnikova osebna knji\xc5\xbenica in risarsko orodje._NEWLINE_Danes si obiskovalec lahko ogleda ve\xc5\xbeo, hodnik, kuhinjo, spalnico s kopalnico, malo sprejemnico, okroglo stopni\xc5\xa1\xc4\x8de, atelje v nadstropju ter zimski vrt.\n_START_SECTION_\nNadaljnja usoda Ple\xc4\x8dnikove hi\xc5\xa1e\n_START_PARAGRAPH_\nPo Ple\xc4\x8dnikovi smrti leta 1957 se je v hi\xc5\xa1o preselil Ple\xc4\x8dnikov ne\xc4\x8dak Karel Matkovi\xc4\x8d. Za\xc4\x8del je urejati obse\xc5\xbeno zapu\xc5\xa1\xc4\x8dino na\xc4\x8drtov in korespondence, ki je ostala za arhitektom. Njemu gre zahvala, da se je v hi\xc5\xa1i skoraj nedotaknjena ohranila vsa dragocena Ple\xc4\x8dnikova dedi\xc5\xa1\xc4\x8dina._NEWLINE_Po Matkovi\xc4\x8devi smrti leta 1971 so se dedi\xc4\x8di odlo\xc4\x8dili da hi\xc5\xa1o in vso zapu\xc5\xa1\xc4\x8dino prodajo mestu Ljubljana, ki je na tej osnovi \xc4\x8dez leto dni, 1. aprila 1972, ustanovilo Arhitekturni muzej._NEWLINE_Ple\xc4\x8dnikova hi\xc5\xa1a je bila urejena in za javnost odprta leta 1974. Ob\xc4\x8dutljivo gradivo je bilo takrat preneseno v bolj primerne prostore v hi\xc5\xa1i na Korunovi 4, kjer je bilo na razpolago za prou\xc4\x8devanje. Na Korunovi 6 je bila leta 2001 urejena recepcija za obiskovalce, v nadstropju pa depo Ple\xc4\x8dnikove zbirke._NEWLINE_Zavod za varstvo kulturne dedi\xc5\xa1\xc4\x8dine Slovenije se je s Ple\xc4\x8dnikovo hi\xc5\xa1o za\xc4\x8del podrobneje ukvarjati leta 2005, ko je pripravil strokovne podlage za razglasitev hi\xc5\xa1e za spomenik dr\xc5\xbeavnega pomena. Pobudo za prenovo je leta 2007 dala Mestna ob\xc4\x8dina Ljubljana, nato je sledila priprava dokumentacije in konservatorski na\xc4\x8drt._NEWLINE_Skupaj s prenovo hi\xc5\xa1e je potekala tudi konservatorska prenova Ple\xc4\x8dnikovega vrta. Cilj je bil celostno ohraniti in poustvariti Ple\xc4\x8dnikovo zasnovo, saj mu je vrt predstavljal ustvarjalni poligon._NEWLINE_Celovita prenova kompleksa Ple\xc4\x8dnikove hi\xc5\xa1e je bila izvedena v letih 2013\xe2\x80\x932015. Konec septembra 2015 je bila ponovno odprta za javnost. Predstavljena je stalna razstava Ple\xc4\x8dnik, novi so prostori za ob\xc4\x8dasne razstave, \xc5\xa1tudijski center, Ple\xc4\x8dnikova u\xc4\x8dilnica za pedago\xc5\xa1ke in andrago\xc5\xa1ke programe ter muzejska trgovina z izborom oblikovalskih izdelkov in publikacij.'